Matovič, Igor, podpredseda vlády a minister financií SR (2021-09-24):
Milý pán podpredseda Národnej rady, kolegovia, kolegyne, dovoľte, aby som vám predstavil návrh zákona, teda novely zákona o mechanizme na podporu obnovy a odolnosti. Týmto návrhom zákona sa zakladá právny rámec pre používanie a poskytovanie finančných prostriedkov určených na realizáciu reforiem a investícií, ktorým sa Slovenská republika zaviazala v Pláne obnovy a odolnosti Slovenskej republiky. Plán obnovy predstavuje najväčšie reformné úsilie za posledných 15 rokov, ktoré má kľúčový význam pre Slovensko. Reaguje na potrebu realizovať zásadné systémové zmeny v podobe reforiem a zabezpečiť investície v dôležitých oblastiach, akými sú zelená ekonomika, vzdelávanie, veda, výskum, inovácie, zdravotníctvo a efektívna verejná správa, digitalizácia. Návrh zákona upravuje najmä pôsobnosť Úradu vlády ako národnej implementačnej a koordinačnej autority riadiacej vykonávanie mechanizmu a finančné toky prostriedkov mechanizmu, postavenie a kompetencie ministerstiev a ostatných ústredných orgánov štátnej správy ako vykonávateľov investícií alebo reforiem v rámci plánu obnovy, ako aj postavenie sprostredkovateľov a orgánu zabezpečujúceho ochranu finančných záujmov Európskej únie. Jednoduchý, flexibilný a rýchly spôsob výberu prijímateľov, podmienky používania a poskytovania prostriedkov mechanizmu, finančné toky prostriedkov mechanizmu z hľadiska vnútroštátnych rozpočtových pravidiel a vysporiadanie finančných vzťahov, kontrolu a audit prostriedkov mechanizmu, ako aj opatrenia na zabezpečenie ochrany finančných záujmov Európskej únie. Ešte v júni plán obnovy mimoriadne pozitívne hodnotila aj Európska komisia, podľa ktorej obsahuje silný reformný náboj, to podčiarkuje jeho výnimočnosť, a teda že sa nesústreďuje len na investície, ale indikuje aj systémové zmeny, ktoré Slovensku pomôžu stať sa zdravšou, zelenšou a digitálnejšou krajinou s konkurencieschopnou ekonomikou. Po úspešnom schválení plánu obnovy Radou pre hospodárske a finančné záležitosti stojí Slovenská republika pred ďalšou veľkou výzvou – samotným splnením záväzkov z plánu obnovy. Predložený návrh zákona je pripravený tak, aby Slovenská republika dokázala v krátkom čase splniť míľniky a ciele stanovené v pláne obnovy, zrealizovať naplánované reformy, investície a využiť na tento účel finančné prostriedky Európskej únie, na ktorých čerpanie je v zmysle legislatívy Európskej únie len veľmi krátky čas. Vážené panie poslankyne, vážení páni poslanci, dovoľte mi požiadať vás o podporu na prijatie a schválenie predloženého vládneho návrhu zákona. Chcem k tomu povedať len toľko, že všetci vieme, plán obnovy trošku tak k nemu vzhliadame, že by nám mohol v čase krízy pomôcť, kvôli kríze alebo COVID kríze vnikol. Ide o obrovské prostriedky, ktoré by Slovensko v nasledujúcich rokoch malo mať k dispozícii, dá to, tento návrh zákona vytvára taký právny rámec toho čerpania, aby sa povedalo vlastne, určili podmienky, ako to fungovať má, aby tie toky financií na realizáciu projektov z plánu obnovy mali svoj systém, pravidlá, zároveň naozaj aj po prijatí tohto návrhu zákona je omnoho, by som povedal, že náročnejšia časť, ako sme aj v minulosti na Slovensku videli, a to je tá implementačná časť. Nie je možno v tomto prípade s odstupom času až taký, taký výkon, takéto peniaze pre Slovensko získať, ale výkon skutočný bude ich použiť tak, aby padli na úrodnú pôdu, aby sme ich dokázali v čase efektívne minúť a aby najmä popri tom nenastávala korupcia, ako nám to predvádzali vlády SMER-u alebo vlády Roberta Fica a Petra Pellegriniho, kde sú teda rôzne odhady, ale korupcia pri čerpaní eurofondov sa odhadovala na 30 až 50 %. Celková neefektivita, korupcia. Naozaj rozkrádali miliardy, miliardy eur z prostriedkov, ktoré boli určené nám všetkým na obnovu alebo dobiehanie ostatných členských krajín Európskej únie. Cieľ náš je, aby pri prostriedkoch, ktoré prídu cez plán obnovy, keď sa týchto 30 až 50 % nerozkradne, tak o to viacej, samozrejme, dokážeme postaviť, o to viac si dokážeme Slovensko zmodernizovať. Držme si palce. Hovorím, že tento návrh zákona je hlavne o tom právnom rámci, akým spôsobom to čerpanie má nastať, ako teda sa tie prostriedky majú prideľovať a tak podobne. Ďakujem veľmi pekne.